《杂兴三首 其三》
宋代·方一夔

穷守空山两鬓蓬，老饕有分过年丰。珠玑推上稻花水，金铁敲残梧叶风。

兴寄小窗诗卷里，梦回别墅笛声中。俗缘相逐何时了，一笑人间万虑空。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。